KUIERGAT - Johann van Staden en vriende - jy ook !: 'n Gejaag na wind
# Deur Johann van Staden @ 4/24/2006 11:42:00 AM
Die uitdrukking: Ek het 'n wind gesluk laat my nogal wonder oor die herkoms van hierdie uitdrukking. Uit ervaring met skreeuende koliekbabas weet ek dat winde nogal baie trane en ongemak kan veroorsaak. Tog vind ek dit moeilik om 'n lyn te trek tussen hierdie ervaring en die betekenis van die uitdrukking "Ek is moeg daarvoor, keelvol."
Ons gebruik wind ook om soveel atmosfeer te skep. Verlatenheid en onheil as ons sê die wind huil om die hoeke. Maar ook boodskapper van hoop en vernuwing; die skakel om bestuiwing te help bewerkstellig, dus 'n boodskapper van vooruitgang. In teenstelling hiermee is dit dieselfde wind wat stuifkorrels met soveel sorg vervoer, wat ongenaakbaar dooie blare van die die bome afwerp, om laasgenoemde kaal en leeggestroop agter te laat. Alhoewel teenstellend, kan mens tog ook beweer dat daar ook hierin 'n boodskap van vernuwing en hoop is, naamlik die Lente wat iewers in die toekoms die saad wat die wind dra, as vrug gaan omskep…sonder die vorige seisoen se ou dooie bagasie. In hierdie konteks lees ek dan ook die politieke en ekonomiese uitdrukking "Winde van Verandering" as vernuwing van 'n stelsel met vars idees en lewensvatbare groei.
Ander uitdrukking waaraan ek kan dink is:
Wie wind maai, sal storm saai;
Deur die wind wees (verward wees)
In die wind praat (praat deurmekaar, nonsens).
Verdere fassinering met die wind is die guitige verwysing in die liedjie: '...dis julle wat die wind laat waai!'